**Chiar dacă frunzele cad roi…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascult cum toamna rece bate.

La uşa noastră iarăşi plouă

Şi eu dansez cu tine-n ploaie,

Cu braţele, cu amândouă,

Te strâng la piept ca pe-o comoară.

Aş vrea atât de mult să pot

Să te feresc de orice toamnă,

Să nu îmbătrânim de tot…

Dar toamna-şi zboară pleata-n vânt

Şi aur se aşterne jos,

Şi e lumină pe Pământ,

Şi-n jur atâta-i de frumos…

Să fie toamnă dacă-i toamnă…

Hai să dansăm prin frunze moi.

În suflet iar e primăvară

Chiar dacă frunzele cad roi…